Anatolij Vasiljev
Anatolij Vasiljev, f. 1942, russisk instruktør, teaterteoretiker og teaterleder. Efter sin debut som instruktør i 1973 på MXAT, inviterede Jurij Ljubimov V til Taganka Teatret, hvor han iscenesatte Viktor Slavkins Cerceau 1985, som prisbelønnet affødte internationale gæstespil. V grundlagde 1987 sit teater, Shkola Dramatitjeskogo Iskusstva, Moskva Teater – Skolen for Dramatisk Kunst, som i 2001 flyttede ind i en gammel ombygget biograf, holdt helt i hvidt, da V ikke laver teater i sorte rum. Religiøsitet spiller en væsentlig rolle i Vs forestillinger og hans arbejdsmetode, som er stærkt påvirket af Stanislavskij, Tadashi Suzuki og Grotowski er kendt for at bestå af overordentligt krævende og ofte langvarige kunstneriske undersøgelsesprocesser. Teatret er med i netværket Union des Théâtres en Europe (UTE), og hovedparten af Vs opsætninger har turneret over det meste af verden. Hans skelsættende opsætning af Luigi Pirandellos Seks personer søger en forfatter 1989 gav ham opgaver på bl.a. La Comédie Française og Nationalteatret i Weimar. V har givet talrige workshops og seminarer i mange lande, heriblandt for instruktører i Danmark i 1997. 

Bibliografi: Borisova, N Anatoly Vasiliev and Igor Popov. A Journey in Theatrical Space 2003; Wyneken-Galibin, R Anatolij Wassiljew 1993. 